
ИлъэсыщIэ тыгъэ
Адыгей.Сабий зеиншэу 108-м ИлъэсыщIэм ирихьэлIэу фэтэрыщIэхэр иратынущ. Фэтэр куэду зэхэт унэхэм ящыщу 2-р Мейкъуапэ, ещанэр республикэм и Мейкъуапэ районым щаухуэ.
2016 гъэм псэупIэхэмкIэ къызэрагъэпэщыну хуитыныгъэ ягъуэтащ сабий зеиншэ 376-м. Абыхэм ящыщу 108-м зыщыпсэун иратынущ мы гъэм. Къат куэду зэхэт унищым текIуэдэну сом мелуан 98-м щыщу мелуан 80-р республикэ бюджетым, мелуан 18-р федеральнэ мылъкум къыхэкIащ. Дызыхыхьэ 2017 гъэм а Iуэхум трагъэкIуэдэнущ сом мелуани 100.
Лэжьыгъэ IэнатIэкIэ къызэрагъэпэщ
Къэрэшей-Шэрджэс.2016 гъэм республикэм лэжьыгъэ IэнатIэ щагъуэтащ ныкъуэдыкъуэу цIыхуи 131-м.
2016 гъэм и щIышылэ — фокIадэ мазэхэм лэжьыгъэ къалъыхъуэу зезыгъэтхахэр 655-рэ мэхъу, абыхэм ящыщу 131-м IэнатIэ яIэ хъуащ. Пэжщ, илъэс кIуам елъытауэ ар процент 22-кIэ нэхъ мащIэщ. Ар къыхэкIащ ныкъуэдыкъуагъэ зиIэ цIыхухэр лэжьыгъэкIэ къызэгъэпэщыным тещIыхьа программэр мы гъэм зэрыщымыIэжым, зриплъэж пIалъэм IэнатIэ хуейуэ зезыгъэтхар процент 22,4-кIэ зэрынэхъыбэм.
Абхъазым нэхъ дехьэх
Абхъаз.Урысейм икIыу хамэ къэралхэм зыгъэпсэхуакIуэ кIуэхэр нэхъ мащIэ хъуащ. Иджы ахэр нэхъ дэзыхьэхыр Абхъазымрэ ди къэралым и щIыпIэ нэхъ дахэхэмрэщ.
Росстатым къызэритымкIэ, зыплъыхьакIуэ-зыгъэпсэхуакIуэр щынэхъыбэщ Абхъазым икIи япэ увыпIэр иIыгъщ. 2016 гъэм Абхъазым щыIащ Урысейм и цIыху мелуани 3,5-рэ, нэгъабэ елъытауэ мин 400-кIэ нэхъыбэ.
УЭРДОКЪУЭ Женя.
